Title: คำสั่งคณะรักษาความสงบแห่งชาติ ที่ 4/2557 เรื่อง อนุญาตให้เจ้าหน้าที่รักษาความปลอดภัยการรับส่งเงินของธนาคารเดินทางในห้วงเวลากลางคืนและพกพาอาวุธ เพื่อการประกอบธุรกิจ

คำสั่งคณะรักษาความสงบแห่งชาติ

คำสั่งคณะรักษาความสงบแห่งชาติ
ที่ ๔/๒๕๕๗
เรื่อง
อนุญาตให้เจ้าหน้าที่รักษาความปลอดภัยการรับส่งเงินของธนาคาร
เดินทางในห้วงเวลากลางคืนและพกพาอาวุธ
เพื่อการประกอบธุรกิจ[๑]

ตามที่ บริษัท จีโฟร์เอส แคช โซลูชั่นส์ (ประเทศไทย) จำกัด
ซึ่งดำเนินธุรกิจในการขนส่งทรัพย์สินของธนาคารพาณิชย์ ธนาคารแห่งประเทศไทย
และห้างร้านต่าง ๆ เป็นจำนวนมาก ทั้งในกรุงเทพมหานคร และจังหวัดต่าง ๆ
ขออนุญาตให้พนักงานและยานพาหนะของบริษัทเดินทางในห้วงเวลากลางคืน
ตลอดจนให้พนักงานที่บริษัทกำหนด สามารถพกพาอาวุธที่ได้รับอนุญาตตามกฎหมาย เพื่อดำเนินการรับส่งเงินของธนาคารและลูกค้าเป็นกรณีพิเศษ
เพื่อมิให้ธุรกรรมของธนาคารพาณิชย์และลูกค้าหยุดชะงัก
และส่งผลกระทบต่อสถานการณ์เศรษฐกิจโดยรวมของประเทศ
และมิให้ประชาชนได้รับความเดือดร้อน  ดังนั้น
คณะรักษาความสงบแห่งชาติ จึงมีคำสั่งอนุญาตให้บริษัท จีโฟร์เอส แคช โซลูชั่นส์
(ประเทศไทย) จำกัด ดำเนินการตามที่ร้องขอได้  ทั้งนี้ ให้รวมถึงบริษัทอื่น ๆ
ที่ดำเนินธุรกิจในลักษณะเดียวกัน ตลอดจนเจ้าหน้าที่ตำรวจที่ปฏิบัติภารกิจรักษาความปลอดภัยการขนย้ายธนบัตรและทรัพย์สินมีค่าให้กับธนาคารแห่งประเทศไทยด้วย

สั่ง ณ
วันที่ ๒๓ พฤษภาคม พุทธศักราช ๒๕๕๗
พลเอก
ประยุทธ์  จันทร์โอชา
หัวหน้าคณะรักษาความสงบแห่งชาติ

ปริยานุช/ผู้จัดทำ
๒๙ พฤษภาคม
๒๕๕๗

พจนา/ผู้ตรวจ
๓๐ มิถุนายน
๒๕๕๗

[๑] ราชกิจจานุเบกษา
เล่ม ๑๓๑/ตอนพิเศษ ๘๕ ง/หน้า ๑๐/๒๖ พฤษภาคม ๒๕๕๗